Ισπανικές Ένοπλες Δυνάμεις

Οι Ένοπλες Δυνάμεις της Ισπανίας (ισπανικά: Fuerzas Armadas de España) είναι ο υπεύθυνος φορέας για την άμυνα της χώρας, ο οποίος ανήκει στο Υπουργείο Άμυνας. Αποτελούνται από τρεις κύριους κλάδους: τον Στρατό Ξηράς, το Πολεμικό Ναυτικό και την Πολεμική Αεροπορία και Διαστημικές Δυνάμεις.Προεδρία της Κυβέρνησης: Άρθρο 10 στο  Επιπλέον, διαθέτουν το παλαιότερο σώμα πεζοναυτών στον κόσμο, καθώς και τις δύο παλαιότερες μόνιμες στρατιωτικές μονάδες παγκοσμίως: το Σύνταγμα Πεζικού Ινμεμοριάλ ντελ Ρέι αρ. 1 και το Σύνταγμα Πεζικού Σόρια αρ. 9. Σύμφωνα με το Σύνταγμα της Ισπανίας, έχουν ως αποστολή να διασφαλίζουν την εθνική κυριαρχία και την ανεξαρτησία της Ισπανίας, να υπερασπίζονται την εδαφική ακεραιότητα και την συνταγματική τάξη.Άρθρο 8 στο 

Η ανώτατη διοίκηση των Ενόπλων Δυνάμεων ανήκει στον Βασιλιά της Ισπανίας, ο οποίος είναι ο αρχηγός και των τριών όπλων, ενώ ο Πρωθυπουργός είναι το πολιτικό πρόσωπο που έχει την κύρια ευθύνη για τις αποφάσεις της κυβέρνησης σε θέματα άμυνας.Άρθρο 62 στον Άρθρο 6 στον  Η επιχειρησιακή διοίκηση των Ενόπλων Δυνάμεων βρίσκεται στα χέρια του Αρχηγού του Γενικού Επιτελείου Άμυνας, ο οποίος ηγείται του Γενικού Επιτελείου Άμυνας. Η στρατιωτική ηγεσία συμπληρώνεται από τον Αρχηγό του Γενικού Επιτελείου Στρατού, τον Αρχηγό του Γενικού Επιτελείου Ναυτικού και τον Αρχηγό του Γενικού Επιτελείου Αεροπορίας και Διαστημικών Δυνάμεων. Ο διορισμός των Αρχηγών των Γενικών Επιτελείων ανήκει στον Πρωθυπουργό, κατόπιν πρότασης του Υπουργού Άμυνας, και επικυρώνεται από τον Βασιλιά.

Οι Ένοπλες Δυνάμεις της Ισπανίας συμμετέχουν στην Στρατιωτική Επιτροπή της Ευρωπαϊκής Ένωσης και στο Ευρωπαϊκό Σώμα Στρατού. Επίσης, είναι ενταγμένες στη στρατιωτική δομή του ΝΑΤΟ, συμμαχία στην οποία η Ισπανία προσχώρησε το 1982. Παράλληλα, έχουν συμμετάσχει σε πλήθος ειρηνευτικών και διεθνών αποστολών στο πλαίσιο του ΟΗΕ, της Ευρωπαϊκής Ένωσης και του ΝΑΤΟ, σε περιοχές όπως το Αφγανιστάν, τα Βαλκάνια, ο Λίβανος και η Ερυθρά Θάλασσα. Σύμφωνα με τη Στρατιωτική Στατιστική Επετηρίδα του 2023, οι Ισπανικές Ένοπλες Δυνάμεις διέθεταν τότε 145.835 άνδρες και γυναίκες στο στελεχιακό τους δυναμικό, εκ των οποίων οι 121.802 ήταν εν ενεργεία και οι 24.033 σε εφεδρεία.

 Σύνθεση 
 Κλάδοι 
 Στρατός Ξηράς 

Ο Στρατός Ξηράς έχει ως αποστολή να διασφαλίζει την κυριαρχία και την ανεξαρτησία της Ισπανίας, να υπερασπίζεται την εδαφική της ακεραιότητα και τη συνταγματική τάξη. Η σύστασή του χρονολογείται στον 15ο αιώνα και θεωρείται ένας από τους σημαντικότερους στρατούς σε ευρωπαϊκό και παγκόσμιο επίπεδο, συμμετέχοντας σε ποικίλες αποστολές που του έχουν προσδώσει διεθνή αναγνώριση. Απαρτίζεται από περίπου 80.000 στελέχη.

 Πολεμικό Ναυτικό 

Το Ισπανικό Πολεμικό Ναυτικό έχει την υποχρέωση να διασφαλίζει την κυριαρχία και την ανεξαρτησία της Ισπανίας, την συνταγματική τάξη, καθώς και να υπερασπίζεται την εδαφική της ακεραιότητα, με ιδιαίτερη έμφαση στο θαλάσσιο πεδίο. Αποτελεί μία από τις παλαιότερες εν ενεργεία ναυτικές δυνάμεις στον κόσμο, καθώς δημιουργήθηκε τον 15ο αιώνα. Διαθέτει μέσα και υποδομές που του επιτρέπουν να αναπτύσσει ναυτική ισχύ πέρα από τα εθνικά του ύδατα, στο πλαίσιο συμμαχικών ή διεθνών επιχειρήσεων. Το προσωπικό του απαρτίζεται από περίπου 22.000 στελέχη.

 Πολεμική Αεροπορία και Διαστημικές Δυνάμεις 

Ο κλάδος της Πολεμικής Αεροπορίας και Διαστημικών Δυνάμεων έχει ως αποστολή τη διασφάλιση της κυριαρχίας και της ανεξαρτησίας της Ισπανίας, την προστασία της συνταγματικής τάξης και την υπεράσπιση της εδαφικής της ακεραιότητας, με ιδιαίτερη έμφαση στον εναέριο χώρο. Επιπλέον, συμμετέχει στη διατήρηση της διεθνούς ασφάλειας, μέσω ειρηνευτικών αποστολών και ανθρωπιστικής βοήθειας. Το προσωπικό του ανέρχεται σε περίπου 22.000 στελέχη.

 Διακλαδικά Σώματα 

Τα Διακλαδικά Σώματα των Ενόπλων Δυνάμεων αποτελούνται από την Γενική Οικονομική Υπηρεσία Άμυνας, το Στρατιωτικό Νομικό Σώμα, το Στρατιωτικό Υγειονομικό Σώμα και το Στρατιωτικό Σώμα Μουσικής. Κατά το παρελθόν, τα σώματα αυτά υπάγονταν αυτοτελώς σε κάθε έναν από τους τρεις κλάδους των Ενόπλων Δυνάμεων, ωστόσο ενοποιήθηκαν και τέθηκαν υπό την άμεση εποπτεία του Υπουργείου Άμυνας για λόγους αποτελεσματικότητας και εξοικονόμησης πόρων. Τα σώματα αυτά απαρτίζονται από 2.991 στελέχη.

 Ενιαίες μονάδες 
Οι ενιαίες μονάδες απαρτίζονται από μέλη και των τριών κλάδων των Ενόπλων Δυνάμεων και των Διακλαδικών Σωμάτων.

 Βασιλική Φρουρά 

Η Βασιλική Φρουρά είναι το σώμα των Ισπανικών Ενόπλων Δυνάμεων, επιφορτισμένο με την προστασία του Βασιλιά, και αποτελείται από στελέχη του Στρατού Ξηράς, του Πολεμικού Ναυτικού, της Πολεμικής Αεροπορίας και Διαστημικών Δυνάμεων και των Διακλαδικών Σωμάτων. Ιδρύθηκε το 1504 και αριθμεί περίπου 1.500 στελέχη. Η Βασιλική Φρουρά, μαζί με την Ελβετική Φρουρά του Βατικανού και τους Βρετανούς Γιόμεν Γουόρντερς, θεωρείται μία από τις πιο εξειδικευμένες στρατιωτικές μονάδες στον κόσμο σε θέματα φρούρησης και προστασίας. Στα καθήκοντά της περιλαμβάνονται η στρατιωτική φρούρηση, η τέλεση τιμητικών αγημάτων και η συνοδεία του Βασιλιά, των μελών της βασιλικής οικογένειας, καθώς και ξένων αρχηγών κρατών, όταν αυτό απαιτείται.

 Στρατιωτική Μονάδα Εκτάκτων Αναγκών 

Η Στρατιωτική Μονάδα Εκτάκτων Αναγκών έχει ως αποστολή την παρέμβαση σε συνθήκες μείζονος κινδύνου, καταστροφής, γενικευμένης θεομηνίας ή άλλων σοβαρών καταστάσεων. Απαρτίζεται από 3.500 στελέχη

 Αποστολές 
Μετά την καθιέρωση της βασιλευόμενης κοινοβουλευτικής δημοκρατίας στην Ισπανία, η ενίσχυση των διεθνών σχέσεων, η σταδιακή ένταξη της χώρας στα παγκόσμια ζητήματα, η εκ βάθρων επαγγελματικοποίηση του Στρατού Ξηράς, του Πολεμικού Ναυτικού και της Πολεμικής Αεροπορίας και Διαστημικών Δυνάμεων, καθώς και οι σημαντικές οικονομικές επενδύσεις στον αμυντικό τομέα, οδήγησαν σε ουσιαστική αναβάθμιση και εκσυγχρονισμό των Ισπανικών Ενόπλων Δυνάμεων.

Τη δεκαετία του 1950 δημιουργήθηκαν οι πρώτες αμερικανικές βάσεις στην Ισπανία, στο πλαίσιο συμφωνιών αμυντικής συνεργασίας μεταξύ των δύο χωρών. Η Ισπανία εντάχθηκε στο ΝΑΤΟ το 1982, ενώ η παραμονή της στο διεθνή οργανισμό επικυρώθηκε μέσω δημοψηφίσματος το 1986. Ωστόσο, η χώρα δεν αποτελεί μέρος του στρατιωτικού σκέλους της συμμαχίας.

Οι Ισπανικές Ένοπλες Δυνάμεις έχουν συμμετάσχει σε αρκετές διεθνείς αποστολές, όπως στον Λίβανο, όπου διέθεσαν περίπου 1.290 στρατιωτικούς και στην Λιβύη, όπου συμμετείχαν στις επιχειρήσεις εναντίον του Μουαμάρ Καντάφι. Με απόφαση, όμως, της κυβέρνησης δεν επιτρέπεται η ταυτόχρονη αποστολή άνω των 7.000 στελεχών σε επιχειρήσεις του εξωτερικού.

 Παραπομπές 

 Εξωτερικοί σύνδεσμοι 

 Ministerio de Defensa de España
 Fuerzas Armadas Españolas